**HNOJENIE ZELENÝMI RASTLINAMI**

Keď výroba maštaľného hnoja, kompostov a hnojovice v príslušnej výrobnej oblasti nedosahuje plánované množstvo, je potrebné do plánu hnojenia zaradiť aj hnojenie zelenými rastlinami.

**Hnojenie zelenými rastlinami je zapracúvanie zelenej organickej hmoty do pôdy, ktorá**

**sa na tento účel zámerne vypestovala.**

Zelená organická hmota je univerzálne hnojivo, obsahuje všetky živiny, ktoré rastliny potrebujú. Hnojením zelenými rastlinami sa zvyšuje obsah organickej hmoty v pôde, podporuje sa rozvoj mikroorganizmov, zlepšuje sa pôdna štruktúra a tým aj fyzikálne, chemické a biologické vlastnosti pôdy.

Zároveň sa odburiňuje pôda, predchádza sa stratám na živinách a znižuje sa prácnosť. Takto je možné hnojiť všetky druhy pôd s podmienkou, že je dostatok zrážok. Pri nedostatku zrážok je toto hnojenie veľmi stratové.

**Požiadavky na výber rastlín na zelené hnojenie :**

* čo najväčšia produkcia zelenej hmoty,
* schopnosť obohacovať pôdu dusíkom,
* uvoľňovať ťažko prístupné živiny zo zásob v pôde,
* mohutná a hlboká koreňová sústava.

Najlepšie tieto požiadavky spĺňajú **bôbovité rastliny** ( strukoviny a ďatelinoviny ). Tieto rastliny lepšie využívajú zásoby živín v pôde, ktoré sú menej prístupné pre iné rastliny. Navyše tieto rastliny obohacujú pôdu o vzdušný dusík. Koreňová sústava týchto rastlín intenzívne prerastá pôdu, rozrušuje ju a po zaorávke ju obohatí o kvalitné organické zložky.

Hnojením zelenými rastlinami sa podporuje aj rozvoj mikroorganizmov a všetkých pozitívnych vlastností pôdy ( biologických, chemických a fyzikálnych ). Veľmi výhodné je jeho použitie najmä na ľahkých pôdach, kde sa ním predchádza stratám dusíka. Tiež sa často využíva pri zúrodňovaní pôd s nízkym obsahom organických látok, teda piesočnatých, alebo tých, ktoré sa práve rekultivujú.

Pri porastoch na zelené hnojenie nemožno ďalej prehliadnuť, že potlačujú výskyt burín, pretože pri hustom zapojení porastu sa brzdí ich rast. Dôležité je aj to, že zaradením plodín na zelené hnojenie sa zvyšuje využitie pôdy k tvorbe organickej hmoty**.**

Domáca úloha:

Do zošitov zapíšte odpoveď na otázky: 1. Čo je zelené hnojenie?

 2. Ktoré rastliny sú najvhodnejšie na zelené hnojenie?